google/wiki40b huggingface dataset:
Timbaland Presents Shock Value

Albums

Dziesma "Release" ir iekļauta EA Sports videospēlē Madden NFL 08, savukārt dziesma "The Way I Are" ir iekļauta videospēles NBA Live 08 skaņu celiņā. 16. aprīlī internetā nonāca dziesma "Laugh at 'Em", kuru bija domāts iekļaut albumā, bet tā netika pabeigta pietiekami ātri un beigās to neiekļāva. Tajā piedalās reperis Jay-Z un dziedātājs Džastins Timberleiks. Dziesma tika iesaukta par dziesmas "Give It to Me" remiksu. Vēl viena neizdota dziesma "I See U" nokļuva internetā. Tajā piedalās reperis Attitude un D.O.E..
2007. gada 31. jūlijā iTunes mūzikas veikalā tika izdota albuma insturmentālā versija.

Kritiķu vērtējums

Albums ieguva ļoti dažādus kritiķu vērtejumus. Pēc Metacritic datiem albuma vērtejums ir 54, kas norāda uz vidēju vērtējumu.

Pārdošanas daudzums

Albums debitēja Billboard 200 topa piektajā vietā ar pārdotām 138,000 kopijām. Apvienotajā Karalistē albums debitēja desmitajā vietā, bet 22. jūlijā pakāpās uz piekto vietu. Kopš tā brīža albums ir sasniedzis otro vietu Apvienotajā Karalistē un trīspadsmito vietu Francijā.
Līdz 2008. gada 10. aprīlim "Shock Value" ir ticis pārdots 1,125,327 kopijās ASV. Kanādā albums ieguva platīna statusu (100,000 kopijas) 2007. gada augustā.
Austrāliešu ARIA albumu topā "Shock Value" ir ieguvis trīskārtēju platīna statusu, ar vairāk kā 210,000 pārdotam kopijām. Tas sasniedza albumu topa pirmo vietu augusta vidū.
BBC Radio 1 2007. gada topā, "Shock Value" ieguva devīto vietu, kā devītais pārdotākais albums Apvienotajā Karalistē.
Tautas kustība "Latvijai"

Tautas kustība "Latvijai" bija Latvijas partija, kuru vadīja Joahims Zīgerists un Odisejs Kostanda. 1995. gada 6. Saeimas vēlēšanās tā ieguva 16 vietas. 1996. gadā partija sašķēlās (no tās atdalījās frakcija "Tautai un taisnībai") un 7. Saeimā neiekļuva.
Eklektika (arhitektūra)

Eklektika ir arhitektūras virziens arhitektūras vēsturē, kas attīstījās 19. gadsimta vidū un ilga līdz pat Pirmajam pasaules karam. Atbilstoši eklektisma filozofijai šī virziena arhitekti atdarināja dažādus vēsturiskus stilus, tos papildinot un kombinējot. Tāpat kā renesanse, klasicisms vai citi vēsturisko formu valodā sakņotie stili, eklektika bija viens no historisma paveidiem.
Ņemot par pamatu tikai kāda viena vēsturiskā stila formas, radās dažādi eklektisma neostili – neogotika, neorenesanse, neobaroks utt. Tie nebija atsevišķi stili, bet vienīgi dažādu arhitektoniski dekoratīvo formu iespējamības vienotā mākslas stilā. Visbiežāk vienā celtnē vienlaicīgi izmantoja vairāku vēsturisko stilu formālos elementus. Taču nekad tā nebija akla atdarināšana vai kopēšana, tāpat kā renesanse nebija antīkās mākslas tiešs pārcēlums citā laikmetā. Viena no eklektisma arhitektūras pērlēm ir Rīgas bulvāru loks. Izcili eklektisma stila ansambļi ir Vīnes, Parīzes, Oslo un daudzu citu Eiropas lielpilsētu centrālo daļu apbūve.

Vēsture

Eklektisma ideju uzplaukumu veicināja tolaik populārās romantisma vēsmas zinātnē, filozofijā un ētikā. 19. gadsimts bija strauja rūpniecības uzplaukuma, pilsētu izaugsmes un pirms tam nepieredzēti aktīvas būvniecības laikmets. Eklektisms radīja tikai sev raksturīgo mākslinieciskās izteiksmes un kompozīcijas paņēmienu kopumu – arhitektonisko formu un apdares detaļu piesātinājumu, līdzvērtīgumu, sadrumstalotību un izkārtojumu vienmērīgā ritmā.
Ciltskoks

Ciltskoks jeb ģeneoloģiskais koks ir ģenealoģisko materiālu apkopojums, personas sastādīta karte ar informāciju par asinsradiniekiem. Ciltskokā tiek ierakstīti tikai tie radinieki, kuriem kādā vēstures krustpunktā ir kopīgs radinieks.
12. armijas kareivju deputātu padomes izpildkomiteja

Ziemeļu frontes 12. armijas kareivju deputātu padomes izpildkomiteja, saīsināti, Iskosols (Исполнительный комитет Совета солдатских депутатов 12-й армии Северного фронта (Искосол)) bija Krievijas impērijas 12. armijas kareivju deputātu padomes izpildinstitūcija Pirmā pasaules kara un Krievijas pilsoņu kara laikā no 1917. gada marta līdz 1918. gada martam, kas pamatā darbojās Latvijas teritorijā.

Vēsture

Neilgi pēc Februāra revolūcijas 12. armijas kareivju deputātu padomes kongresā Rīgā 1917. gada 9.(22.) martā ievēlēja savu izpildinstitūciju, kurai uzdeva risināt kareivju pašpārvaldes jautājumus un pārstāvēt viņu viedokli pie 12. armijas vadības. 1917. gada maijā tā apvienojās ar 12. armijas virsnieku deputātu padomes izpildkomiteju.
Līdz Oktobra revolūcijai Iskosols bija lojāls Krievijas Pagaidu valdībai. 1917. gada 28. oktobrī XII armijas kareivju un virsnieku kongresā Cēsīs padome sašķēlās jautājumā par atbalstu Pagaidu valdībai vai Ļeņina valdībai, ar minimālu pārsvaru atbalstot Pagaidu valdības gāšanu. 14. un 15. novembrī notika XII armijas ārkārtas kongress, kurā vairākumu ar 405 pret 143 balsīm ieguva lielinieki, kas atbalstīja Iskolata politiku Latvijā. Par jauno izpildkomitejas priekšsēdētāju ievēlēja Semjonu Nahimsonu.
Izpildkomiteja beidza pastāvēt pēc 1918. gada marta Brestļitovskas miera līguma nosacījumiem sakarā ar Krievijas bruņoto spēku demobilizāciju.
Gregs Van Avermāts

Karjeras sākums

Van Avermāts dzimis riteņbraucēju ģimenē, gan viņa tēvs, gan vectēvs bija profesionāli riteņbraucēji. Viņš sāka nodarboties ar sporta riteņbraukšanu 19 gadu vecumā, iepriekš spēlēja futbolu kā vārtsargs. Viņš ir bijušais Glena D'Olandera svainis (arī bijušais profesionālais riteņbraucējs). 2006. gadā, pārstāvot Bodysol-Win For Life-Jong Vlaanderen komandu, viņš kļuva par Beļģijas amatieru čempionu.

BMC Racing Team

2016. gada vasaras olimpiskajās spēlēs izcīnīja uzvaru grupas braucienā, finišējot pirms Jakoba Fūglsanga, ar ko kopā atrāvās no vadošās grupas un Rafala Majkas, ko kopīgi panāca īsi pirms finiša.
2017. gada februāra beigās Van Avermāts uzvarēja Omloop Het Nieuwsblad, bet marta beigās  E3 Harelbeke un Gente—Vevelgema sacensībās.
Van Avermāts uzvarēja 2017. gada Parīze—Rubē sacensībās esot ātrākais piecu dalībnieku sprinta finišā un gūstot savu pirmo uzvaru klasikas pieminekļos. Viņš pārspēja Quick-Step Floors braucēju Zdeņeku Štibaru un Sebastianu Langeveldu no Cannondale–Drapac. Distances vidējais ātrums 45,2 km/h bija jauns Parīze—Rubē rekords.
2019. gadā uzvarēja Grand Prix Cycliste de Montréal sacensībās, bet Grand Prix Cycliste de Québec bija trešais.
1963. gada Latvijas čempionāts šahā

1963. gada Latvijas šaha čempionāts - Latvijas PSR 20. šaha čempionāts vīriešiem un Latvijas PSR 17. šaha čempionāts sievietēm.

Turnīra gaita

Latvijas PSR 20. šaha čempionāts vīriešiem notika no 12. februāra līdz 3. martam 1963. gadā Rīgā. Cīņa par uzvaru ritēja starp iepriekšējo gadu čempioniem Aivaru Gipsli un Jāni Klovānu. Gipslim vienīgajam no turnīra dalībniekiem izdevās izvairīties no zaudējumiem un atgūt čempiona nosaukumu. Tas bija viņa sestais Latvijas PSR čempiona tituls.
Latvijas PSR 17. šaha čempionāts sievietēm notika 1963. gadā Rīgā. Čempionātā nepiedalījās iepriekšējā gada čempione Zāra Nahimovska, bet viņas prombūtnē cīņa par uzvaru notika starp jaunajām šahistēm. Veiksmīgāka izrādījās Astra Ērgle (Klovāne), kas izcīnīja savu pirmo Latvijas PSR čempiones titulu. Viņas sīvākā sāncense izrādījās turnīra debitante Benita Vilerte (Vēja), kura atpalika par puspunktu un ieņēma otro vietu. Abas uzvarētājas nezaudēja nevienu partiju. Tikai 6. vietā palika daudzkārtējā Latvijas čempione Milda Lauberte, un šis čempionāts izrādījās pēdējais viņas karjerā.
Situāciju komēdija

Situāciju komēdija ir komēdiju žanrs, kas ir izplatīts galvenokārt televīzijā un radio. Šajā žanrā raksturīgas komiskas epizodes, kurās nonāk tās tēli noteiktu apstākļu, situācijas rezultātā. Starp populārākajām situācijas komēdijām ir Cheers, "Draugi", Seinfeld, Arrested Development, The Cosby Show, "Precējies. Ir bērni", The Golden Girls. Arī Latvijā ir uzņemtas situāciju komēdijas, piemēram, "Sirdsmīļā Monika", "Bitīt' matos", "Zentas brīvdienas".
Steroīdi

Steroīdi (no termina 'holesterīns') ir dzīvnieku vai, retāk, augu izcelsmes, kā arī sintētiski iegūtas bioloģiski aktīvas vielas. Dabā steroīdi veidojas no izoprenoīdiem (triterpenoīda lanosterola, kas savukārt rodas no skvalēna oksīda). Visu steroīdu ķīmiskās struktūras pamatā ir tetracikliska ogļūdeņraža sistēma — sterāns jeb gonāns. Sterāna molekulā fenantrēna trim sešlocekļu gredzeniem pievienojies ciklopentāna pieclocekļu gredzens un visas saites piesātinātas ar ūdeņradi (ciklopentānperhidrofentantrēns). Dažādiem steroīdiem sterāna kodols var būt daļēji nepiesātināts, tam var būt pievienotas dažādas funkcionālās grupas, galvenokārt alkilgrupas, hidroksilgrupas, karbonilgrupas vai karboksilgrupas. Pie steroīdiem pieskaita arī D vitamīnu, kam sterāna B cikls ir atvērts starp 9. un 10. atomu.
Steroīdie hormoni piedalās organisma vielmaiņas un dažu fizioloģisko funkciju regulēšanā. Svarīgākie steroīdie hormoni ir dzimumhormoni (androgēni, estrogēni, progesterons) un kortikoīdi jeb kortikosteroīdi — virsnieru garozas hormoni. Ir sintezēti tādi steroīdie hormoni (prednizolons), kuru iedarbība uz organismu pārspēj dabiskos hormonus. Pie steroīdiem pieder arī steroīdais spirts holesterīns, no kura cilvēka organismā veidojas pārējie steroīdi, kā arī žultsskābes — savienojumi ar karboksilgrupu sānķēdē (holskābe). Svarīgi steroīdi ir sirds glikozīdi (augu izcelsmes vielas, kas spēcīgi ietekmē sirdsdarbību), kuru molekulās steroīda fragments ar glikozīdsaites starpniecību saistīts ar glikozi vai citiem oligosaharīdiem.
Lännen Tractors

Vēsture

Lännen Tehtaat priekštecis Länsi-Suomen Sokeri Oy 1958. gadā cukurfabrikai Sekilē, tika iegādātas darbnīcas, kur tika būvēti hidrauliskie ekskavatori Hydro-Master. 1963. gadā tika izlaists pašu izstrādāts modelis Lännen Ukko-Mestari. Piecu gadu laikā Lännen ieguva pusi no Somijas ekskavatoru tirgus, tā konkurents bija Aizsardzības ministrijas Vammaskosken rūpnīca (vēlākā Vammas).
1985. gadā Lännen Tehtaat iegādājās Loimā bāzēto T. Syväsen Konepaja Ky, kas ražoja James aizmugurējos ekskavatorus. 1980. gados Lännen ieguva tiesības ražot Lokomo greiderus un ekskavatorus, kā arī Turku bāzēto Auran Rautateollisuus Oy, kas ražoja Ara ekskavatorus. 1992. gadā tika iegādāts Vammas ekskavatoru ražošanas bizness, tai pat laikā greideru ražošanu nododot Vammas.
1990. gados Lännen Tehtaat mehāniskās darbnīcas tika atdalītas kā meitas uzņēmums Lännen Engineering. 2004. gadā Lännen Engineering tika pārdots Somijas uzņēmumiem Lähde Invest Oy Ab, Tamex Oy (90 %) un privātpersonām (10 %). Uzņēmums tika pārdēvēts par Lännen Tractors.
Jānis Griškovs

Karjera

Sportista gaitas uzsāka pie trenera Vladislava Hamiduļļina. Ir vairākkārtējs Latvijas čempionāta un Latvijas olimpiādes uzvarētājs. Piedalījies vairākos Eiropas čempionātos starp junioriem. Ir iekļauts Latvijas izlasē starp pieaugušajiem. 2019. gada Eiropas čempionātā svarā līdz 102 kg izcīnīja 5.vietu.
Antss Lāneotss

Biogrāfija

Dzimis 1948. gadā lauksaimnieka ģimenē. 1948. gada martā kopā ar māti un tēvoci tika izsūtīts uz Krasnojarskas apgabalu Krievijā. Igaunijā atgriezās 1958. gadā. 1965. gadā Lāneotss pabeidza vidusskolu, bet pēc tam mācījās Harkovas Augstākajā tanku skolā un Maļinovska vārdā nosauktajā bruņutanku akadēmijā Maskavā.
No 1970. līdz 1978. gadam dienēja tanku divīzijā Ukrainas PSR, no 1981. līdz 1987. gadam Kazahstānas PSR austrumos, no sākuma motorizēto strēlnieku divīzijā, bet pēc tam bija 78. tanku divīzijas komandieris, kura bāzējās Kazahstānas PSR.
No 1987. gada marta līdz 1989. gadam piedalījās Etiopijas pilsoņu karā kā kājnieku divīzijas komandiera adjutants, pēc tam Etiopijas armijas 12. korpusa padomnieks.
No 1989. gada augusta Lāneotss dzīvo Igaunijā, bija militārais komisārs Tartu, Aizsardzības spēku ģenerālštāba komandieris un Baltijas aizsardzības pētniecības centra priekšnieks.
No 2001. līdz 2006. gadam Igaunijas aizsardzības spēku mācību centra priekšnieks.
Kopš 2006. gada ir Igaunijas aizsardzības spēku komandieris.
Dienot Padomju armijas rindās, ieguvis pulkveža pakāpi, kuru viņam piešķīra 1987. gadā.
2008. gadā ieguva ģenerālleitnanta pakāpi, bet 2011. gadā ģenerāļa pakāpi.

Apbalvojumi

1 ordenis un medaļas (PSRS), 2. šķiras Ērgļa krusts un 8 citi Igaunijas apbalvojumi.

Privātā dzīve

Precējies, ģimenē dēls un meita.
Pandiveres augstiene

Pandiveres augstiene ir viena no četrām plašākajām augstienēm Igaunijas centrālajā un ziemeļu daļā. Nosaukums radies no Pandiveres ciema, kas atrodas Igaunijas ziemeļaustrumos, Veike-Mārjas pagastā. Augstums virs jūras līmeņa tās nomalēs 80 m, augstākie punkti ir Emumegi (166 m), Kallavere (156 m) un Ebavere (146 m).
Augstiene plešas starp Rakveri un Paidi, dienvidos tā sniedzas līdz Vertsjerva ezeram. Pamatieži sastāv galvenokārt no ordovika sistēmas kaļķakmeņiem, tos pārsedz kvartāra ieži. Ģeoloģiski tās tuvākais analogs ir Ižoras augstiene Krievijas Ļeņingradas apgabalā.
Plānā augsnes kārta izraisa tūlītēju nokrišņu ieplūšanu (iespiešanos) dziļākos slāņos, tāpēc upju un purvu aizņemtā platība ir tikai 2% no augstienes teritorijas, kaut gan vidēji Igaunijā šis rādītājs sasniedz 22%. Zemes dzīlēs ieplūstošais ūdens izplūst no tām daudzu avotu formā. Pandiveres augstienē tādēļ savu tecējumu sāk daudzas upes, tai skaitā arī Igaunijas lielākās upes. Rietumu nogāzē sākas Jegala, uz kuras atrodas viens no lielākajiem un skaistākajiem ūdenskritumiem Igaunijā. Simūnā no Katkuallikas avota iztek Pedja, ceturtā lielākā Igaunijas upe, kuras krastos atrodas Jegevas pilsēta, kā arī Pedjas pieteka Peltsamā. Augstienes austrumu nogāzē sākas Kunda.
Dažās vietās lietus ūdens iekļūšana kaļķakmens slāņos izraisījusi karsta struktūru rašanos.

Daba

Pateicoties relatīvi augstiem pacēlumiem, augstienē kopumā ir vēsāks klimats. Šeit veidojas biezāka un noturīgāka sniega sega.
Sakarā ar pietiekamu kalcija daudzumu morēnu zonās, augsne salīdzinājumā ar citām Igaunijas zemēm ir relatīvi auglīgāka. Tomēr šajā ziņā ainava ir neviendabīga: dienvidu pacēluma rajoniem, atšķirībā no ziemeļu, ir raksturīga mazāk auglīga smilšmāla augsne. Tā ir mazāk caurlaidīga, un tādēļ šeit sastopami arī purvi — piemēram, Emumegi paugura pakājē.
Pandiveres augstienes veģetācija ir tipiska kaļķainām augsnēm. Izplatīta koku suga ir ozols, no zālaugiem — gundegas. Lielākā daļa ozolu audžu pirms vairākiem gadsimtiem tika izcirstas, un to vietā radās lauki, bet atmiņas par to saglabājušās toponīmijā: Tammiku, Tamme, Tammevelja, Tamsalu (no igauņu: tamm — ozols). Šodien Pandiveres augstienē sastopamas nelielas dabiskas ozolu audzes, vietām ozoli vai to grupas aug arī skujkoku mežu vai jauktu mežu teritorijās.
1955. gada pasaules čempionāts cīņas sportā

1955. gada pasaules čempionāts grieķu-romiešu cīņā notika no 21. līdz 25. aprīlim Karlsrūē (Rietumvācija).
Līvāni (stacija)

Vēsture

Stacija tika atklāta līdz ar dzelzceļa līnijas Rīga—Daugavpils izbūvi 1861. gadā.
1930. gados no stacijas izbūvēja atzarojumu uz kūdras fabriku, bet padomju laikos tika izbūvēti atzarojumi uz stikla fabriku, bioķīmisko rūpnīcu, māju būves kombinātu, kā arī uzcelta jauna stacijas ēka. Vecā stacijas ēka pastāvēja līdz 1944. gadam.

Mūsdienas

Ceļā līdz Rīgas Pasažieru stacijai ir jāpavada aptuveni 2 stundas un 30 minūtes, bet līdz Daugavpils stacijai aptuveni 50 minūtes. Biļetes cena 2016. gadā bija — līdz Daugavpilij 2,50 vai 3,20 EUR, bet līdz Rīgai — 5,35 vai 6,05 EUR.
Niks Heidfelds

Formula 1 karjera

Heidfelds sākotnēji bija McLaren komandas testpilots, taču, tā kā viņiem jau bija divi stabili pamatsastāva piloti, Heidfelds nolēma vairs nekavēties un karjeru uzsākt šīs komandas ekspilotam Alēnam Prostam piederošajā Prost komandā. Viņš neizcīnīja nevienu punktu, taču turpināja karjeru Sauber. Tosezon tika arī paziņots par to, ka McLaren pilots Mika Hekinens beidz karjeru. Tā šķita kā iespēja Heidfeldam, taču viņam neveicās, jo komandu iespaidoja komandas biedra Kimi Reikenena ātrums. Tādējādi vācietis palika Sauber līdz 2003. gadam, kad nolēma to pamest un doties uz Jordan. Tur viņš vairāk par sezonu neuzturēja: nāca daudz vilinošāks piedāvājums no Williams komandas un Heidfelds to pieņēma. Sezona viņam beidzās nedaudz ātrāk sakarā ar traumu, braucot ar velosipēdu, un, kā izrādījās, arī karjera Williams.
BMW vairs nepiegādāja motorus britu komandai un nopirka Heidfelda veco komandu — Sauber, padarot to par BMW Sauber. Tur viņš brauca no 2006. līdz 2009. gadam, kad komanda pārtrauca dalību F1. Heidfelds neatrada vietu citā komandā un kļuva par Mercedes testpilotu.
2011. gada sezonā viņš startēja Renault komandas sastāvā, aizstājot Robertu Kubicu, kurš bija guvis traumu pirms sezonas sākuma. Sezonas vidū komanda lauza līgumu ar Heidfeldu, un jau Beļģijas Grand Prix viņu aizstāja Bruno Senna.
Pēc tam F1 sacīkstēs vairs nav piedalījies, F1 karjeras laikā nav guvis nevienu uzvaru.
Rādeburga

Vēsture

Rakstos pirmoreiz minēta 1150. gadā

Izglītība, kultūra, tūrisms un sports

Šaursliežu dzelzceļš (t.s. Lößnitzgrundbahn) savieno Rādeburgu ar Moricburgas baroka pili un Rādebeili.

Cilvēki

Rādeburga ir ilustratora Heindriha Cilles (Heinrich Zille, 1858-1929) dzimtā pilsēta.
Dagijs Pointers

Biogrāfija

Dugijs Pointers ir dzimis Orsetas slimnīcā, netālu no Koringemas. Viņš uzauga kopā ar savu māti Semu un jaunāko māsu Džeziju. Viņu tēvs ģimeni pameta neilgi pirms Dugija pievienošanās McFly.
Dugijs brīvi runāja grieķu valodā, kad bija jaunāks. Viņam ir daudz dažadu mājdzīvnieku, ieskaitot ķirzakas un iguānas.
12 gadu vecumā, vēlēdams līdzināties saviem elkiem Tomam Delondžam un Markam Hopusam no Blink - 182, sāka mācīties spēlēt basģitāru. 15 gadu vecumā viņš nolēma iesaistīties kādā grupā. mūzikas žurnālā NME viņš ieraudzīja sludinājumu, ka kāda grupa meklē basistu un bundzinieku. Atlasi grupai rīkoja Denijs Džouns un Toms Flečers. Dugijam tika basģitārista vieta, bet Harijs Džads kļuva par grupas bundzinieku. Vēlāk grupa pieņēma nosaukumu McFly.

McFly

Dugijs ir grupas basists un fona vokālists. Dažreiz viņš dzied arī solo. Viņš ir līdzautors ļoti daudzām McFly dziesmām. Kopā ar grupu viņš ir saņēmis dažādus apbalvojumus, kā arī uzstājis kopā gan ar Rodžeru Daltriju no The Who un Braienu Meju no Queen.

Privātā dzīve

Dugijs ir grupas klusākais dalībnieks, maz runājot intervijās. Viņa grupas biedri viņu bieži vien par to izsmej, sakot, ka viņš bieži runā nedomājot, tāpēc ir labāk, ka viņš uzvedas klusi.
2006. gadā viņš saņēma Virgin Award balvu kā pievilcīgākais vīrietis.
Kopš 2009. gada maija viņš satiekas ar Frenkiju Stefordu no The Saturdays.
Valentīns Bērzkalns

Dzīvesgājums

Dzimis 1914. gada 17. septembrī Izvaltā Latgalē. Mācījās Rēzeknes skolotāju institūtā un 1930. gadu otrajā pusē studēja Latvijas konservatorijas kompozīcijas teorijas klasē, viņa pirmie sacerējumi bija variācijas par latviešu tautasdziesmas "Visiem rozes dārzā ziedēj’, Manas rozes neziedēja" tēmu. Pēc studiju beigšanas viņš strādāja par mūzikas pedagogu Zilupes un Rēzeknes skolās, vēlāk Mālpils mājturības vidusskolā u.c.
Otrā pasaules kara beigās viņš devās bēgļu gaitās uz Vāciju, no 1955. gada dzīvoja Filadelfijas pilsētā ASV, kur vadīja ansambli "Sidrabene". 1958. gadā publicēja pētījumu "Ceļi" par Jurjānu Andreju. Piedalījās trimdas latviešu dziesmu svētkos, dziesmu dienās un turpināja latviešu dziesmu svētku vēstures pētījumus, kas 1965. gadā noslēdzās ar apjomīgas grāmatas "Latviešu dziesmu svētku vēsture: 1864–1940" izdošanu. 1968. gadā iznāca viņa grāmata "Latviešu dziesmu svētki trimdā". Līdztekus vēstures pētījumiem Bērzkalns pierakstīja visus latviešu mūzikas dzīves notikumus, no 1968. gada bija ASV Latviešu Koru apvienības izdotā periodiskā rakstu krājuma „Latvju Mūzika” galvenais redaktors un veidoja "Latviešu mūzikas vārdnīcu".
Miris 1975. gada 18. februārī Dženkintaunā (Jenkintown) pie Filadelfijas no sirds slimības.
Kārlis Puriņš

Biogrāfija

Dzimis Smiltenes pagasta "Liepiņās" (tagad Bilskas pagasts) kā lauksaimnieku Jēkaba un Marijas Puriņu dēls. Mācījies Smiltenes pagasta un draudzes skolā. 1904. gadā beidzis ģimnāziju Pēterburgā. No 1904. līdz 1906. gadam studējis Maskavas universitātē Vēstures un filoloģijas fakultātē, vēlāk pārgājis uz Juridisko fakultāti, kuru beidza 1911.g. ar pirmās šķiras diplomu. Pēc beigšanas Tautsaimniecības katedrā gatavojies zinātniskai darbībai. No 1911. līdz 1916. gadam - zvērināta advokāta palīgs , bet no 1916. līdz 1918. gadam -  zvērināts advokāts Maskavā.
1918.gadā atgriezies Latvijā, kur izveidojot valsts Pagaidu valdību, Kārlis Puriņš bija finanšu ministra biedrs, jo finanšu ministra amatā tika apstiprināts Pēteris Juraševskis, kurš vienlaicīgi uzņēmās arī Tieslietu ministrijas vadību. Šādā situācijā finanšu ministra pienākumus reāli nācās pildīt Kārlim Puriņam. 1918. gada 1. decembrī, saņemdams Tautas Padomes atbalstu, Kārlis Puriņš kļuva par pilntiesīgu ministru un pārņēma Finanšu ministrijas vadību. Kārļa Puriņa lielākais nopelns bija valsts finanšu resora, t.sk. Valsts kases izveidošana, valsts finanšu līdzekļu vākšanas darbs sarežģītos iekšpolitiskajos un ārpolitiskajos apstākļos, kā arī Latvijas valsts ārējās tirdzniecības organizēšana 1918. gada nogalē un 1919. gada pirmajā pusē. Ar Kārļa Puriņa darbību finanšu ministra amatā saistāma arī Latvijas rubļa ieviešana 1919. gada martā. Otrreiz finanšu ministrs no 1920. līdz 1921. gadam. Bija Tautas padomes un Satversmes sapulces biedrs.
 
1919. gada septembrī apstiprināts par Latvijas Augstskolas mācībspēku, no 1920.gada docents finanšu tiesībās. 1919. gada oktobrī iecelts par Tautsaimniecības un tiesību zinātņu fakultātes dekāna vietnieku, bet no 1920. gada februāra līdz maijam – pagaidu dekāns. No 1921. līdz 1925. gadam zvērināts advokāts. Darbību advokatūrā pārtraucis sakarā ar iecelšanu senatora amatā Latvijas Senāta Administratīvajā departamentā. 1937. gadā aizstāvējis doktora disertāciju “Ienākuma nodoklis Latvijā” un ieguvis Dr.oec. grādu, tanī pašā gadā ievēlēts par profesoru. Darbojies LU Akadēmiskajā sabiedrisko zinātņu biedrībā, veselības veicināšanas biedrībā, Rīgas latviešu biedrībā. Padomju okupācijas laikā profesors, Finanšu zinātnes katedras vadītāja vietas izpildītājs, vācu okupācijas laikā - profesors un katedras vadītājs.
Apbalvots ar  III šķiras Triju Zvaigžņu ordeni.
1944.gadā devies bēgļu gaitās uz Vāciju. Miris 1947.gada 25. jūnijā Grēvenes bēgļu nometnē Ziemeļreinā-Vestfālenē, kremēts 28. jūnijā Dortmundē.
Hanss Hilmārs Štaute

Biogrāfija

1940. gadā Hamburgas universitātē aizstāvējis tiesību zinātņu doktora grādu. Otrā pasaules kara laikā strādājis par tiesnesi Minhenē. Pēc kara bijis sabiedroto apcietinājumā. 1948. gadā kā liecinieks piedalījies Nirnbergas procesā. Vēlākajos gados līdz savai aiziešanai pensijā 65 gadu vecumā strādājis Bonnā Federālajā Finanšu ministrijā. Miris pēc ilgstošas slimības.

Šahists

1925. gadā kļuvis par Āhenes šaha kluba biedru. 1935. gadā dalījis otro vietu Lejasreinas šaha federācijas čempionātā. 1941. gadā uzvarējis vienā no Bavārijas šaha kongresa blakus turnīriem. 1950. gadā dalījis otro vietu Vācijas šaha čempionātā ar Jefimu Bogoļubovu (uzvarējis Volfgangs Uncikers). Pārstāvējis Vācijas komandu Pasaules šaha olimpiādē 1950. gadā un gan komandu, gan individuālajā vērtējumā izcīnījis bronzas medaļas. Sakarā ar aizņemtību pamatdarbā agri beidzis savu aktīvā šahista karjeru.
No 1951. līdz 1961. gadam bijis Vācijas šaha savienības sekretārs. Nopietni pievērsies šaha kompozīcijai. 1962. gadā kļuvis par FIDE starptautisko arbitru šaha kompozīcijā. Sarakstījis vairākas grāmatas par šaha galotnēm.